Miron Zelina

Prof. PhDr. Miron Zelina, DrSc. (* 18. september 1940, Vikartovce) je slovenský psychológ, vysokoškolský pedagóg a vedec v oblasti pedagogiky. Je tvorcom systému tvorivo-humanistickej výchovy a spoluautorom koncepčných reformných dokumentov slovenského školstva.OLOŠTIAK, Martin (ed.). Miron Zelina. In: Osobnosti Filozofickej fakulty v Prešove. Prešov: FF PU, 2013, s. 171 – 173. Dostupné online.

 Život a kariéra 
Miron Zelina sa narodil 18. septembra 1940 vo Vikartovciach ako najstarší z piatich súrodencov. Pochádza z učiteľskej rodiny; jeho otec bol učiteľ, čo ho v živote silno ovplyvnilo a na otcovu profesiu bol vždy hrdý. Sám uvádza, že rodina ho v dobrom formovala.HLEBOVÁ, Bibiána a Ladislav HORŇÁK. Laudatio k životnému jubileu prof. Mirona Zelinu. In: Špeciálny pedagóg, 2015, roč. 4, č. 2, s. 78 – 80. Dostupné online.

Absolvoval štúdium na Pedagogickom inštitúte v Martine v rokoch 19571959, čím získal kvalifikáciu na vyučovanie na 1. stupni a začal pôsobiť ako učiteľ na základnej škole. Následne v rokoch 1963 až 1967 vyštudoval psychológiu na Filozofickej fakulte Univerzity Komenského (FiF UK) v Bratislave.

V období normalizácie medzi rokmi 19721989 bol z politických dôvodov prepustený z vysokej školy a počas tohto obdobia mal zakázané publikovať. Do akademického prostredia sa mohol naplno vrátiť až po roku 1989.

 Vzdelanie a akademické tituly 
Svoju akademickú kvalifikáciu si postupne rozširoval:
 1970: získal titul PhDr. po rigoróznej práci Profesiogram šičky na FF UJEP v Brne,
 1992: obhájil titul DrSc. (doktor vied) s dizertačnou prácou Tvorivá osobnosť na FiF UK v Bratislave,
 1994: habilitoval na docenta v odbore pedagogika s prácou Tvorivosť v škole (FiF UK Bratislava),
 1997: bol vymenovaný za profesora v odbore pedagogika na FiF UK v Bratislave, na základe Súboru prác z teórie výchovy.
 2009: získal čestný titul Dr.h.c. od Prešovskej univerzity; bol vôbec prvým psychológom, ktorému táto univerzita čestný doktorát udelila.

 Profesijná a akademická dráha 
 Univerzita Komenského: Zastával funkciu dekana Pedagogickej fakulty Univerzity Komenského v Bratislave (PdF UK) a je emeritným profesorom.
 Ministerstvo školstva SR: V rokoch 20062010 pôsobil ako externý poradca ministra školstva Jána Mikolaja.
 Iné pôsobenie: Učil na základných a stredných školách, pracoval ako riaditeľ školy, psychológ v manželských poradniach, podnikový a poradenský psychológ (napr. vo VÚDPaP) a riadiaci pracovník na Ministerstve školstva SR. V rokoch 19681972 pôsobil ako odborný asistent na novovzniknutej Katedre odbornej psychológie Filozofickej fakulty Univerzity Pavla Jozefa Šafárika v Košiciach.
 Súčasné pôsobenie: Učí na Vysokej škole DTI v Dubnici nad Váhom. Naďalej sa aktívne zaoberá otázkami zlepšovania vzdelávania a výchovy mladej generácie.

Je ženatý s doc. PhDr. Milotou Zelinovou, CSc., ktorá je vysokoškolská pedagogička. Majú spolu tri deti a tri vnúčatá. Medzi jeho záľuby patrí šport, predovšetkým tenis.

 Vedecký prínos 
Miron Zelina je jedným z najväčších odborníkov na tému školstva a vzdelávania na Slovensku.

 Kľúčové teórie a výskum 
Rozpracoval tri kľúčové teórie a koncepty:
1. Teória tvorivo-humanistickej výchovy.
2. Teória KEMSAK – zameraná na rozvíjanie kognície, emócií, motivácie, socializácie, autoregulácie a kreativity žiakov.
3. Koncept tvorivého – heuristického vyučovania – zahŕňa heuristickú schému DITOR.

Dokázal účinnosť programov rozvíjajúcich tvorivosť žiakov (fluencia, flexibilita, originalita).

Významne sa venoval aj výchove a vzdelávaniu znevýhodnených detí. Na Hornom Bankove realizoval výskumy psychiky detí z detských domovov. Pracoval na projekte PRINED (Projekt inkluzívneho vzdelávania), starostlivosť o výchovu znevýhodnených detí považuje za výsostnú známku humanitnej spoločnosti. Štyri roky realizoval celodenný výchovný systém už v 70. rokoch zameraný na inkliziu.

 Program VIEME, ŽE… a prevencia 
Je autorom metodického systému VIEME, ŽE… (spolu s M. Lenártom), čo je program boja proti zlu, násiliu, závislostiam, predsudkom, rasizmu a neproduktívnemu spôsobu života. Program je určený pre 7. až 9. ročník ZŠ, 1. a 2. ročník SŠ a pre 1. až 7. ročník osemročných gymnázií.

 Prínos pre školskú reformu 
Podieľal sa na koncepčných reformných dokumentoch: Duch školy, Konštantín a predovšetkým Milénium (Národný program výchovy a vzdelávania v SR). Projekt Milénium (schválený Vládou SR 2001, Parlamentom 2002) bol základom pre Zákon o výchove a vzdelávaní (2008) a Zákon o pedagogických zamestnancoch (2009).

 Publikačná činnosť 
Miron Zelina je autorom dvoch desiatok monografií (18 monografií) a 6 učebníc.

 ZELINA, Miron, Eva BRUTENIČOVÁ, Eva HRDLIČKOVÁ, Eva KLIKÁČOVÁ a Daniela VALACHOVÁ. Psychológia 1 pre stredné pedagogické školy, pedagogické a sociálne akadémie a pedagogické a kultúrne akadémie. 5. vyd. Bratislava: Slovenské pedagogické nakladateľstvo, 2024. 160 s. ISBN 978-80-10-04386-6.
 ZELINA, Miron a Milota ZELINOVÁ. Psychológia 2 pre stredné pedagogické školy, pedagogické a sociálne akadémie a pedagogické a kultúrne akadémie. 4. vyd. Bratislava: Slovenské pedagogické nakladateľstvo, 2023. 112 s. ISBN 978-80-10-04320-0.
 ZELINA, Miron a Mário LENÁRT. Vieme, že...: Program boja proti zlu, násiliu, závislostiam a iným sociálnopatologickým javom. 2. dopln. vyd. Bratislava: Oddelenie prevencie kancelárie prezidenta Policajného zboru, 2007. 106 s. ISBN 978-80-969183-2-4.
 ZELINA, Miron a Mária UHEREKOVÁ. Ako byť sám sebou?: Program Cesty: Doplnkový učebný text pre 3. ročník stredných škôl. 1. vyd. Bratislava: Poľana, 2002. 60 s. ISBN 8089002579.
 Alternatívne školstvo: alternatívne školy, alternatívna pedagogika, alternatívne pedagogické koncepcie a smery. 1. vyd. Bratislava: Iris, 2000. 255 s. ISBN 80-88778-98-0.
 ZELINA, Miron. Tvorivá osobnosť: [Kandidátska dizertačná práca]. Bratislava: [s.n.], 1990. 180 s.
 ZELINA, Miron a Eva JAŠŠOVÁ. Tvorivosť – piata dimenzia. Bratislava: Smena, 1984. 205 s.

 Ocenenia a uznanie 
Miron Zelina bol za svoju vedeckú a pedagogickú činnosť ocenený viacerými významnými vyznamenaniami a titulmi.

 Tituly a vyznamenania 
 Je držiteľom čestného titulu Dr.h.c. (čestný doktorát), ktorý mu udelila Prešovská univerzita (2009).
 Za prínos pre rozvoj Slovenskej republiky získal štátne vyznamenanie Rad Ľudovíta Štúra (1994 a 2002).
 Získal aj rezortné ocenenie Veľká medaila svätého Gorazda (udelená ministrom školstva v roku 2002).

 Členstvá 
Je uznávaným členom viacerých akademických a vedeckých inštitúcií:
 Člen Spolku slovenských spisovateľov.
 Člen viacerých vedeckých rád vysokých škôl.
 Člen Kolégia SAV pre spoločenské vedy.

 Referencie 

 Externé odkazy 
 Miron Zelina na webe Spolku slovenských spisovateľov
 Heslo o Mironovi Zelinovi v knihe Osobnosti Filozofickej fakulty v Prešove
 Rozhovor s Mironom Zelinom

Kategória:Osobnosti z Vikartoviec
Kategória:Slovenskí psychológovia
Kategória:Slovenskí teoretici pedagogiky
Kategória:Slovenskí vysokoškolskí pedagógovia
Kategória:Slovenskí univerzitní profesori
Kategória:Držitelia čestných doktorátov Prešovskej univerzity v Prešove
Kategória:Vyučujúci na Pedagogickej fakulte Univerzity Komenského v Bratislave
Kategória:Vyučujúci na Vysokej škole DTI
Kategória:Absolventi Filozofickej fakulty Univerzity Komenského v Bratislave